Il-Ħames Pitazz – Paragrafi 1441-1450 Għalkemm ridt nibqa' nishar għal xi ħin qabel il-Quddiesa ta' billejl, ma rnexxilix. Irqadt mill-ewwel u wkoll kont qiegħda nħossni dgħajfa ħafna. Imma meta daqqew il-qniepen għall-Quddiesa ta' nofs illejl, qomt f'daqqa u lbist, għalkemm b'diffikulta' kbira, għax beda jħossni ħażin il-ħin kollu. + X'ħin wasalt għall-Quddiesa ta' nofs illejl, mill-ewwel intlift f'ġabra profonda, u matul dak il-ħin rajt l-istalla ta' Betlem mimlija b'dija kbira. Il-Verġni Mbierka, mitlufa kollha kemm hi fi mħabba l-iżjed profonda, kienet qiegħda tfisqi lil Ġesu', imma San Ġużepp kien għadu rieqed. Kien biss wara li Omm Ġesu' poġġietu fil-maxtura li d-dawl ta' Alla qajjem lil Ġużeppi, li beda jitlob hu wkoll. Imma ftit wara, ħallewni waħdi mat-Tarbija Ġesu' li newwilli jdejh ċkejknin, u jiena fhimt li kelli naqbdu u nżommu f'dirgħajja. Ġesu' beda jross rasu ma' qalbi u tani x'nifhem, bil-ħarsa profonda Tiegħu, kemm kien qed iħossu sewwa qrib il-qalb tiegħi. F'dak il-waqt Ġesu' għeb u kienet qiegħda ddoqq il-qanpiena għat-Tqarbin Imqaddes. Ruħi kienet mitluqa f'telqa ta' ferħ. Imma lejn it-tmiem tal-Quddiesa, ħassejtni hekk debboli li kelli noħroġ mill-kappella u mmur fiċ-ċella tiegħi, għax ma ħassejtnix kapaċi nieħu sehem fit-te' tal-komunita'. Imma l-ferħ tiegħi matul iż-żmien kollu tal-Milied kien kbir ħafna, għax ruħi kienet maqgħuda il-ħin kollu mal-Mulej. Sirt naf li kull ruħ tkun tixtieq li jkollha konsolazzjonijiet divini, imma ma tkunx trid bl-ebda mod tħalli warajha l-konsolazzjonijiet umani, filwaqt li dawn iż-żewġ affarijiet ma jistgħux joqogħdu flimkien. Matul iż-żmien tal-Milied, ħassejt li ċerti erwieħ kienu qegħdin jitolbu għalija. Jiena nifraħ li l-għaqda spiritwali u għarfien bħal dawn jeżistu diġa' hawn fl-art. O Ġesu' tiegħi, tkun imfaħħar għal dan kollu! Fl-ikbar turmenti tar-ruħ jiena nkun ninsab dejjem waħdi, imma le – mhux waħdi, għax ninsab miegħek, Ġesu'; imma hawn jiena qiegħda nitkellem dwar nies (oħrajn). Ħadd minnhom ma jifhem lil qalbi, imma din il-ħaġa m'għadhiex sorpriża għalija, filwaqt li kont inkun sorpriża meta l-intenzjonijiet tiegħi kienu kkundannati u kienu jiġu interpretati ħażin; le din m'għadhiex sorpriża għalija issa bl-ebda mod. Il-bnedmin ma jafux kif għandhom jaraw lir-ruħ. Jaraw il-ġisem, u jiġġudikaw skont il-ġisem. Imma daqskemm hi 'l bogħod is-sema mill-art, daqshekk ieħor huma 'l bogħod il-ħsibijiet ta' Alla mill-ħsibijiet tagħna. Jiena stess kelli esperjenza li ta' spiss jiġri li ( . . . ) Il-Mulej qalli, M'għandu jkollu l-ebda importanza għalik kif ħaddieħor ikun qed iġib ruħu; inti trid tkun ir-rifless ħaj Tiegħi, permezz tal-imħabba u l-ħniena. Jiena weġibt, "Mulej, imma ta' spiss japprofittaw ruħhom mit-tjubija tiegħi." Dik il-ħaġa ma tagħmel l-ebda differenza, binti. Mhix affarik. Inti għandek dejjem turi ħniena ma' nies oħrajn, u speċjalment mal-midinbin. 1447. + O, kemm iweġġgħani l-fatt li l-erwieħ rari jingħaqdu miegħi fit-Tqarbin. Jiena nkun qiegħed nistenna l-erwieħ, u huma ma jagħtux kasi. Jiena nħobbhom bi ħlewwa u sinċerita', u huma ma jafdawnix. Jiena rrid inferra' fuqhom il-grazzji Tiegħi, u huma ma jridux jaċċettawhom. Jittrattawni bħallikieku kont xi ħaġa mejta, filwaqt li l-Qalb Tiegħi hi mimlija mħabba u ħniena. Sabiex inti tkun tista' tifhem almenu ftit mill-uġigħ Tiegħi, immaġina omm mill-iktar ħelwa li għandha mħabba kbira għal uliedha, filwaqt li dawk it-tfal ma jridux l-imħabba tagħha. Aħseb ftit kemm tweġġa' din il-mara. Ħadd ma jkun jista' jfarraġha. Din hi biss xbieha fjakka ta' mħabbti. 1448. Ikteb, tkellem dwar il-ħniena Tiegħi. Għid lill-erwieħ fejn għandhom ifittxu l-faraġ; jiġifieri, fit-Tribunal tal-Ħniena (is-Sagrament tal-Qrar). Hemmhekk iseħħu l-ikbar mirakli u jirrepetu ruħhom bla waqfien. Biex wieħed japprofitta minn dan il-miraklu, m'hemmx għalfejn imur xi pellegrinaġġ kbir jew iwettaq xi ċerimonja li tidher minn barra; biżżejjed li wieħed jiġi bil-fidi f'riġlejn ir-rappreżentant Tiegħi u jurih il-miżerja tiegħu, u l-miraklu tal-Ħniena Divina jkun jista' jidher bis-sħiħ. Li kieku r-ruħ tkun bħal kadavru qed jitmermer u għalkemm, skont kif jarawha l-bnedmin, ma jkun hemm l-ebda terġa' tiġi f'tagħha u kollox ikun diġa' mitluf, mhux hekk ma' Alla. Il-miraklu tal-Ħniena Divina jerġa' jġedded lil dik ir-ruħ bis-sħiħ. O, kemm huma msejknin dawk li ma japprofittawx mill-miraklu tal-Ħniena ta' Alla! Għalxejn għad issejjaħli, għax ikun tard wisq. Ġ.M.Ġ L-Ewwel ta' Jannar Insellimlek, Sena Ġdida, li fiha għad iseħħ il-perfezzjoni tiegħi. Grazzi minn qabel, O Mulej, għal dak kollu li t-tjubija Tiegħek għad tibgħatli. Grazzi tat-tazza tat-tbatija li minnha għad nixrob kuljum. Tnaqqasx mill-imrar tagħha, O Mulej, imma saħħaħli xofftejja sabiex, waqt li nkun qiegħda nixrob minn dan l-imrar, huma jafu jitbissmu għall-imħabba Tiegħek, Mgħallem tiegħi. Inroddlok ħajr tal-faraġ u l-grazzji bla tarf li kuljum jinżlu fuqi bħan-nida ta' filgħodu, fis-skiet, mingħajr ħadd ma jinduna, li l-ebda għajn kurjuża ma tista' tarahom, u li Inti u jiena biss nafu bihom, O Mulej. Għal dan kollu, nirringrazzjak mil-lum għax, f'dak il-waqt meta Inti tnewwilli t-tazza, jista' jkun li qalbi ma tkunx kapaċi tirringrazzjak. Jiena għalhekk illum nissottometti ruħi kompletament u bil-kunsens tiegħi mimli mħabba għar-rieda qaddisa Tiegħek, O Mulej, u għad-digrieti Tiegħek mimlijin għerf, li huma dejjem mimlijin bil-ħniena għalija, għalkemm xi drabi la nista' nifhem wisq anqas nidħol fil-qiegħ tagħhom. O Mgħallem tiegħi, nintelaq kollni kemm jien f'idejk, li Inti t-tmun ta' ruħi; suqha Inti stess skont ix-xewqat divini Tiegħek. Ningħalaq fil-Qalb Tiegħek l-iżjed ħanina, li hi baħar ta' ħniena bla tarf.
Djarju ta' Swor Fawstina – Il-5 Pitazz (par.1441-1450)